九華山行
作者：郭祥正
朝代：宋

paragraphs: 羣山秀色堆寒空，九華一簇青芙蓉。
誰云九子化爲石，聚頭論道扶天公。
深巖自積太古雪，燭龍縮爪羞無功。
湍流萬丈射碧落，此源直與銀河通。
塵埃一點入不得，烟霧五色朝陽烘。
有時昏昏雷電怒，崩崖裂壁揮長松。
龍作雨，虎嘯風。
白日變明晦，九子亦慘容，褐冠釋氏胡爲笑傲于其中。
我將學彼術，卷舌切愧求童蒙。
天公信玉女，號令不爾從。
嗟爾九子竟何補，非泰非華非衡嵩。